text: Парашэнка запрасіў Тоні Блэра дапамагчы з рэформамі
  17 чэрвень 2015, 19:06
  Прэзыдэнт Украіны Пётр Парашэнка запрасіў былога прэм'ера Вялікабрытаніі Тоні Блэра падзяліцца сваім вопытам дзяржаўнага кіраваньня ў рамках кансультацыйнай міжнароднай рады рэформаў пры прэзыдэнце Ўкраіны.
  Паводле прэс-службы прэзыдэнта, падчас сустрэчы з Парашэнкам Тоні Блэр выказаў сваю падтрымку Украіне, яе незалежнасьці, сувэрэнітэту і тэрытарыяльнай цэласнасьці.
  «Вы паўсталі цяпер перад вялікімі выклікамі як у пытаньнях бясьпекі, так і ў рэформах», — адзначыў ён.
  Брытанскі палітык падкрэсьліў, што сусьветная супольнасьць мае вялікае жаданьне падтрымаць Украіну.
  У лютым Пётр Парашэнка стварыў дарадчую міжнародную раду рэформаў і прызначыў яе старшынём былога прэзыдэнта Грузіі Міхаіла Саакашвілі.
  У траўні Парашэнка зацьвердзіў пэрсанальны склад рады, у якую, у прыватнасьці, увайшлі: былы міністар замежных спраў Швэцыі Карл Більт, старшыня камітэту Эўрапейскага парлямэнту па замежных справах Эльмар Брок, экс прэм'ер-міністар Славаччыны Мікулаш Дзурында, прафэсар Андэрс Ослунд і член Эўрапейскага парлямэнту Яцэк Сарыюш-Вольскі.
  Згодна з указам, дарадчая міжнародная рада рэформаў зьяўляецца кансультатыўным органам пры прэзыдэнце Ўкраіны, асноўнай задачай якога зьяўляецца прадстаўленьне прапаноў і рэкамэндацый па ажыцьцяўленьню ў Украіне рэформаў на аснове лепшага міжнароднага вопыту.